Document ID: /roh_data/filtered/fineweb-2-filterrobots_roh.jsonl.gz/71812

Sin il territori da la fracziun da Ramosch datti duas regiuns nua che las nursas pasculeschan normalmain, ina a Chöglias ed ina a Russenna, ina regiun che sa chattia sin il cunfin cun l’Italia. A partir da quest’onn vegn però la regiun Chöglias stritgada, quai or da motivs da segirezza. Quella regiun n’è betg adattada per proteger cun chauns e cun saivs las nursas, uschia il chau d’alp Arthur Schweizer da Ramosch, pur da radund 150 nursas.
Tut las 600 nursas sin Russenna
Ils purs da nursas tramettan tut las nursas sin Russenna. Cun saivs e cun quatter chauns da protecziun preves'ins da segirar las nursas. Plinavant vegn la scossa protegida da bun’ura fin saira dad ina nursera. La saira vegn la scossa serrada en in seragl.
Avantatgs e dischavantatgs
Cun questas mesiras rigurusas han ins gia lavurà l’onn passà e quai cun success tenor il chau d’alp. Ma cun questas mesiras datti era dischavantatgs, las nursas maglian pli gugent vers saira cura che las temperaturas èn pli miaivlas e gist là èn ellas serradas en in serragl. Plinavant ston las nursas viver bler pli datiers ina da tschella e quai procura per malsognas, uschia Arthur Schweizer.
Pli gugent las mesiras sco perder nursas
Ma per il pur da nursas passiunà èsi cler. Actualmain bastan quellas mesiras. En avegnir vegnan ins a vesair quants lufs che sa chattian da chasa en Engiadina Bassa e lura na bastan eventualmain las mesiras dad ozendi betg pli.